Krag in Vanderbijlpark gedeeltelik herstelFoto: Emfuleni-munisipaliteit Die Emfuleni-munisipaliteit het gesê hy is hard aan die werk om die kragtoevoer na Vanderbijlpark te herstel nadat ŉ substasie Dinsdag in ŉ brand vernietig is. Volgens die munisipaliteit is kragtoevoer Donderdagmiddag na Bophelong, Bophelong-uitbreidings 1 – 18, Stephanopark en Bonanne herstel. Daar word intussen onverpoos gewerk om die kragtoevoer ook na ander gebiede wat geraak word te herstel. Die brand by die substasie in Curielaan in Vanderbijlpark het tot kragonderbrekings na groot dele van Vanderbijlpark gelei. Volgens die munisipaliteit is die brand vermoedelik veroorsaak deur ŉ foutiewe toevoerkabel wat die stroombreker en transformator laat ontplof het. Die brand het ook ander toerusting onherstelbaar beskadig. Die munisipaliteit het inwoners en ondernemings versoek om geduldig te bly. Die kragonderbrekings het in sommige gebiede tot watertekorte gelei weens reservoirs wat ook geraak is.